Hier is oudste Nobelprys-wenner ooit | Netwerk24
Hier is oudste Nobelprys-wenner ooit
Die wetenskaplikes John Goodenough, Stanley Whittingham en Akira Josjino het Woensdag die 2019-Nobelprys vir chemie gewen vir die ontwikkeling van die litium-ioon-battery, belangrike tegnologie wat die wêreld in staat stel om weg te beweeg van fossiel-brandstowwe.
Goodenough, 'n Amerikaner, is 97 jaar oud, en dus die oudste persoon tot dusver om 'n Nobelprys te ontvang.
'n Skerm met die foto's en name van die wenners van die 2019-Nobelprys vir chemie op 'n nuuskonferensie in Stockholm, Swede. Van links na regs is John B. Goodenough, M. Stanley Whittingham, en Akira Yoshino. Foto: Reuters
John Goodenough toe hy die nasionale medalje vir wetenskap in 2013 ontvang het. Pres. Barack Obama het die medalje by die Withuis aan hom oorhandig. Hy is nou 97 jaar oud en die oudste persoon tot dusver wat 'n Nobelprys ontvang het.Foto: Reuters
Hy deel die prys met Whittingham van Brittanje en Josjino van Japan.
"Dié herlaaibare battery het die grondslag gelê vir draadlose elektronika soos selfone en skootrekenaars," sê die Royal Swedish Academy of Sciences in 'n verklaring. Die wenners deel prysgeld van 9 miljoen Sweedse krone.
"Dit maak ook 'n wêreld moontlik wat vry is van fossiel-brandstowwe, aangesien die batterye gebruik word vir alles van elektriese voertuie tot die berging van herwinbare energie."
Whittingham het die eerste werkende litiumbattery in die vroeë 1970's uitgevind. Goodenough het die battery se potensiaal in die volgende dekade verdubbel en Yoshino het suiwer litium in die battery uitgeskakel, wat dit baie veiliger gemaak het.
Die Nobelprys vir medisyne en fisika is vroeër die week uitgeloof. Die pryse vir literatuur, vrede en die ekonomie word in die volgende paar dae aangekondig. – Reuters